钦定古今图书集成/明伦汇编/官常典/第470卷 > 羊鸦仁
## 钦定古今图书集成/明伦汇编/官常典/第470卷 > 羊鸦仁

按《梁书》本传，“鸦仁，字孝穆，太山钜平人也。少骁果，有
胆力，仕郡为主簿。普通中，率兄弟自魏归国，封广晋
县侯。征伐青齐间，累有功绩，稍迁员外散骑常侍、历
阳太守。中大通四年，为持节、都督谯州诸军事、信威
将军、谯州刺史。大同七年，除太子左卫率，出为持节、
都督南北司豫、楚四州诸军事、轻车将军、北司州刺”
史。侯景降，诏鸦仁督士州刺史桓和之、仁州刺史湛
海珍等精兵三万，趋悬瓠应接景。仍为都督豫司淮
冀殷应、西豫等七州诸军事、司豫二州刺史，镇悬瓠。
会侯景败于涡阳，魏军渐逼，鸦仁恐粮运不继，遂还
北司，上表陈谢。高祖大怒，责之。鸦仁惧，又顿军于淮
上。及侯景反，鸦仁率所部入援。太清二年，景即背盟，
鸦仁乃与赵伯超及南康王会理共攻贼于东府城，
反为贼所败。台城陷，鸦仁见景，为景所留，以为五兵
尚书。鸦仁常思奋发，谓所亲曰：“吾以凡流，受宠朝廷，
竟无报效，以答重恩。社稷倾危，身不能死，偷生苟免，
以至于今。若以此终，没有馀愤。”因遂泣下，见者伤焉。
三年，出奔江陵，其故部曲数百人迎之，将赴江陵。至东莞，为故北徐州刺史荀伯道诸子所害。